Predkladacia  správa

Jednou z hlavných úloh Slovenskej televízie je v zmysle § 5 ods. 1 písm. i) zákona č. 16/2004 Z. z. o Slovenskej televízii  uskutočňovanie  prenosov  a   záznamov z vybraných spoločensky významných udalostí politického, kultúrneho, náboženského, umeleckého a športového zamerania. Rokovanie Národnej rady Slovenskej republiky nepochybne patrí do kategórie spoločensky dôležitých politických udalostí. Prenosy resp. záznamy z rokovaní Národnej rady SR môžu prispieť k zvyšovaniu právneho povedomia občanov  a celej spoločnosti a  napĺňaniu ústavného práva občanov na informácie. Slovenská televízia vysiela v rámci schválenej programovej štruktúry na rok 2007 záznamy z rokovaní Národnej rady SR vo večerných a nočných hodinách na druhom programovom okruhu.

Cieľom poslaneckého návrhu zákona je uloženie povinnosti Slovenskej televízii vysielať celé záznamy z rokovania národnej rady vždy nasledujúci deň po rokovaní od 8.00 hodiny. Predložený návrh napriek nespochybniteľne pozitívnemu zámeru zvýšiť informovanosť občanov o činnosti zákonodarného zboru Slovenskej republiky, nie je v uvedenej  podobe vecne  realizovateľný z viacerých dôvodov.

Predovšetkým, predložený návrh je nesystémový. Zákon č. 16/2004 Z. z. o Slovenskej televízii v znení neskorších predpisov síce ukladá verejnoprávnemu vysielateľovi povinnosť vysielať určité druhy programov a určuje minimálny rozsah tohto vysielania, nezasahuje však do programovej štruktúry Slovenskej televízie a kompetencií jej orgánov  spôsobom priameho určenia vysielacieho času konkrétneho druhu programu. 

Jedným z dôvodov navrhovanej zmeny vysielacieho času záznamov z  rokovaní Národnej rady SR od 8.00 hod. je podľa dôvodovej správy nevhodnosť terajšieho času vysielania záznamov z rokovania pre strednú pracujúcu generáciu a školopovinnú generáciu.  Je však zrejmé, že vysielaním záznamov z rokovania Národnej rady SR od 8.00 hod. nebude splnený zámer sprístupniť jej rokovania uvedeným kategóriám divákov, nakoľko v určenom vysielacom čase nemajú príležitosť sledovať televíziu z dôvodu plnenia pracovných alebo školských povinností. 

Uloženie povinnosti Slovenskej televízii vysielať celé záznamy z rokovania Národnej rady Slovenskej republiky v ustanovenom čase, pričom dĺžku týchto záznamov nie je možné vopred určiť, by vážnym spôsobom narušilo realizáciu platnej a  tvorbu novej programovej štruktúry Slovenskej televízie. Vo všeobecnosti  by sa prijatím návrhu zákona vytvoril stav, kedy by Slovenská televízia vzhľadom na vysielanie časovo vopred nelimitovaných záznamov z rokovaní Národnej rady SR nemohla reálne uskutočňovať a plánovať vysielanie iných programov vo verejnom záujme, ktoré ako verejnoprávny vysielateľ musí zo zákona zabezpečovať.

Uvedomujúc si potrebu objektívnej informovanosti občanov o práci a fungovaní zákonodarného zboru Slovenskej republiky a nutnosť zvyšovania právneho vedomia a politickej vyspelosti spoločnosti  vidíme systémovo priestor na vysielanie priamych prenosov, prípadne záznamov z rokovaní NR SR, po prechode Slovenskej televízie z analógového na digitálne vysielanie.

Parciálne riešenie zámeru predkladateľov zákona do utvorenia nových vysielacích kapacít v rámci digitálneho verejnoprávneho multiplexu možno dosiahnuť ustanovením povinnosti Slovenskej televízie vysielať záznamy z rokovania Národnej rady Slovenskej republiky v plnom rozsahu s tým, že by sa obligatórne nevymedzoval konkrétny vysielací čas. To by umožnilo programovému manažmentu Slovenskej televízie v spolupráci s vedením Národnej rady Slovenskej republiky efektívnejšie plánovať vysielanie záznamov, resp. priamych prenosov z  rokovania parlamentu. Takéto riešenie by Ministerstvo kultúry SR podporilo.

Poslanecký návrh zákona vykazuje viaceré legislatívno-technické nedostatky:
	
V názve zákona je potrebné za číslo „2007“ vložiť čiarku a vypustiť slová „a o zmene a doplnení niektorých zákonov“.

V úvodnej vete čl. I je potrebné slová „Zákon č. 16/2004 Z.z. o Slovenskej televízii v znení neskorších predpisov a o zmene a doplnení niektorých  zákonov“ nahradiť slovami „ Zákon č. 16/2004 Z. z. o Slovenskej televízii v znení neskorších predpisov“.

V čl. I je potrebné vypustiť poradové číslovanie „1“ a „2“.

Vetu „Do §5  sa vkladá nový odsek (2), ktorý znie:“ je potrebné nahradiť vetou „V §5 sa za odsek 1 vkladá nový odsek 2, ktorý znie:“.

V navrhovanom znení odseku 2 je potrebné na začiatok vložiť číslo odseku „(2)“.

Vo vete „Doterajšie odseky (2) a (3) sa označujú ako odseky (3) a (4).“ je potrebné čísla odsekov uvádzať bez zátvoriek.

V čl. II je potrebné vypustiť poradové číslo „2“ na začiatku vety a slová „1.9.2007“ nahradiť slovami „1. septembra 2007“

           Vzhľadom na uvedené skutočnosti Ministerstvo kultúry SR neodporúča vysloviť súhlas s predloženým návrhom zákona, ktorým sa mení a dopĺňa zákon č. 16/2004 Z. z. o Slovenskej televízii v znení neskorších predpisov a odporúča predkladateľom zvážiť návrhy a odporúčania na dosiahnutie legislatívneho zámeru.